На основу члана 119. став 1. тачка 1) Закона о основама система образовања

и васпитања („Сл. гласник РС“ бр. 88/2017, 27/2018 - др. закон, 10/2019, 27/2018 –

др. закон и 6/2020) и члана 28. став . 1 тачка 1) Статута Машинске школе „Космај“ Сопот, Дел. бр. 106. од 26.02.2021. године, Школски одбор Машинске школе „Космај“ Сопот, је на седници одржаној дана 2021. године, донео

**П Р А В И Л Н И К**

**О ПОСТУПКУ СТИЦАЊА И РАСПОДЕЛЕ СОПСТВЕНИХ ПРИХОДА МАШИНСКЕ ШКОЛЕ “КОСМАЈ“ У СОПОТУ**

**I ОСНОВНЕ ОДРЕДБЕ Члан 1.**

Овим Правилником ближе се уређује поступак стицања и расподеле сопствених прихода и облици иступања на тржишту Машинске школе “Космај“ из Сопота (у даљем тексту: Школа), а нарочито:

- врсте сопствених прихода;

- изворе сопствених прихода;

- расподелу сопствених прихода.

Сопствени приходи су сви они приходи које Школа остварује у складу

 са Законом, Статутом и општим актима Школе, а нису приходи од буџета.

**Члан 2.**

Сопственим приходима сматрају се и сви приходи које Школа оствари на тржишту вршењем делатности за које је регистрована, oдносно за које има решење о обављању проширене делатности, а који не потичу из буџета Републике Србије, Града Београда или Општине, односно њихових органа, организација или фондова или на други начин.

**Члан 3.**

Сопствени приходи стичу се и расподељују у складу са овим Правилником и у наведеним законским оквирима.

**II СОПСТВЕНИ ПРИХОДИ ШКОЛЕ Члан 4.**

Школа стиче сопствене приходе из следећих извора:

1. добровољним учешћем родитеља ученика, сходно члану 190. Закона о основама система образовања и васпитања, у обезбеђивању средстава за виши квалитет у области образовања, на основу предлога Савета родитеља Школе, одлуке Школског

одбора Школе и уз поједниначну сагласног родитеља ученика, који могу унапред определити намену тих средстава;

2. обављањем делатности образовања ванредних ученика (ванредно школовање, преквалификација, доквалификација и упоредо ванредно школовање) –школарина, уписнина, испити, одржавање вежби, консултација и сл.

3. издавањем у закуп школског простора,

4. спонзорства, поклона и донација правних и физичких лица који могу унапред определити намену средстава или оставити могућност одлучивања о намени органима Школе,

5. пружањем услуга грађанима и трећим лицима, односно правним лицима из области проширених делатности, за које школа има сагласност Министарства,

6. других послова и активности у складу са посебним законом.

**Члан 5.**

Висину накнаде за пружање услуга из проширене делатности, утврђује Школски одбор, а у складу са тржишним условима пословања и економским приликама, уз поштовање добрих пословних обичаја и сарадње.

Висину накнаде за трошкове школарине за ванредне ученике и накнаде стварних трошкова испита, утврђује Школски одбор, а у складу са одлукама и упутствима Министарства просвете, науке и технолошког развоја Републике Србије.

Потребу и висину учешћа родитеља ученика у обезбеђивању вишег стандарда образовања утврђује Школски одбор на предлог Савета родитеља Школе.

Спонзорство, поклони и донације обезбеђују се заједничким напорима свих запослених у Школи као и родитеља ученика.

**Члан 6.**

Сопствени приходи Школе наплаћују се искључиво уплатом на рачун Школе број 840-1847666-98 који се води код Управе за трезор – Министарство финансија, за сва сопствена средства.

**Члан 7.**

 Стицање и расподела сопствених прихода планира се Годишњим финансијским планом Школе, а на основу овог Правилника и у наведеним законским оквирима, који усваја Школски одбор школе.

Директор школе једном годишње подноси извештај Школском одбору о сопственим приходима Школе оствареним у претходном периоду и њиховој расподели, а финансијска служба приликом усвајања завршног рачуна.

Директор школе једном годишње подноси извештај колективу Школе о сопственим приходима Школе оствареним у претходном периоду и њиховој расподели.

**Члан 8.**

Сопствени приходи који су стечени уз унапред опредељене намене могу се утрошити искључиво за те намене.

Сопствени приходи, чије намене нису унапред опредељене, могу се користити, по одбитку стварних трошкова (пореза), за побољшање услова образовања и васпитања у погледу простора, опреме и наставних средстава, за остваривање програма који нису основна делатност установе, за исхрану и помоћ деци и ученицима, за побољшање услова рада запослених у Школи, а када потребе нису предвиђене буџетом или се финансирају из буџета, али са недовољним средствима.

**III РАСПОДЕЛА СОПСТВЕНИХ ПРИХОДА Члан 9.**

Сопствени приходи, чије намене нису унапред опредељене, расподељују се за учешће у:

1. Социјалним давањима за запослене (солидарнa помоћ у случају смрти члана уже породице запосленог у износу, у складу са могућностима Школе, учешће у обезбеђивању новогодишњих пакетића за децу запослених до 11 година старости, пригодни поклони за Дан жена), као и за накнаде за остварене посебне резултате рада запослених;

2. Трошковима службених путовања запослених (дневнице, превоз, надокнаде за коришћење сопственог аута);

3. Услугама по уговору (котизације за семинаре и појединачна стручна усавршавања, огласи и услуге рекламирања, прославе Дана школе и школске славе, чланарине удружењима, излет колектива),

4. Накнаде за награде ученицима;

5. Специјализованим услугама (услуге за образовање, културу и спорт, медицински прегледи запослених);

6. Трошковима материјала (канцеларијски материјал, радна одећа, стручна литература, потрошни материјал за образовање, одржавање хигијене);

7. Текућим поправкама и одржавању Школе (поправке и одржавање зграде, зидарски, молерски, столарски радови, радови на водоводу и канализацији, поправке и одржавање рачунарске опреме и опреме за образовање, развој и осавремењавање школе и сређивање школског простора);

8. Порезима и таксама;

**Члан 10.**

Награђивање појединачних запослених за постигнуте резултате рада врши директор школе, највише до Законом предвиђених 30% висине месечне зараде, у складу са финансијксим средствима опредељеним финансијским планом школе који је усвојио Школски одбор.

Критеријуми којима ће се директор руководити при одлучивању који запослени је показао изузетне резултате рада су: промоција Школе кроз успех ученика и запослених, обим и квалитет обављеног посла, посебни резултати постигнути са ученицима на републичким и међународним такмичењима и сл.

Списак запослених који су награђени за постигнуте резултате рада, као и разлози награђивања, истичу се на огласној табли Школе.

Награђивање појединачних запослених врши се једанпут, до два пута годишње, а може се обавити свечано за Дан школе или школску славу.

**Члан 11.**

За награђивање ученика, сопствени приходи се расподељују на основу одлуке директора школе, у складу са финансијксим средствима опредељеним финансијским планом школе који је усвојио Школски одбор.

Награђивање се врши на предлог предметног професора, одељењског и наставничког већа школе, а у складу са одредбама Правилника о похваљивању и награђивању ученика Школе.

За награду ученицима се могу додељивати књиге које одговарају образовној, васпитној или некој другој корисној намени.

У оквиру ових средстава, Школски одбор може определити и средства за помоћ најугроженијим ученицима који својим радом и залагањем доприносе квалитетнијем раду Школе, а на предлог и уз образложење одељењског старешине.

**Члан 12.**

За помоћ у појединачном стручном усавршавању запослених, које није прописано Правилником о сталном стручном усавршавању и напредовању у звања наставника, васпитача и стручних сарадника, запослени може поднети молбу.

Под појединачним стручним усавршавањем сматра се одбрана магистарске тезе, докторске дисертације, као и упис на постдипломске студије, мастер студије, специјалистичке академске студије и дошколовавање за које Школа има интерес.

Запослени који подноси захтев или молбу, дужан је да наведе како ће његово усавршавање, односно дошколовавање допринети раду у Школи, тј. интересима Школе, као и да достави доказ о цени усавршавања.

О свакој појединачној поднетој молби одлучује директор школе, ценећи све околности, а у складу са финансијксим средствима опредељеним финансијским планом школе који је усвојио Школски одбор.

**Члан 13.**

Појединачне одлуке о стицању и расподели сопствених прихода, а у оквиру остварених прихода, доноси Школски одбор кроз Годишњи финансијски план.

Школски одбор може у хитним и оправданим случајевима одступити од предвиђених процената расподеле, као и у случајевима другачијих реалних потреба Школе и запослених, кроз промену и ребаланс финансијског плана, уз образложење и информисање запослених, водећи рачуна о најбољем интересу Школе и запослених.

Школски одбор може у хитним и оправданим случајевима овластити директора школе да између две седнице доноси одлуке из става 1 овог члана, с тим да овако донете одлуке директор школе, на првој наредној седници Школског одбора, подноси истом на потврђивање.

**IV ЗАВРШНЕ ОДРЕДБЕ Члан 14.**

У погледу свега што овим Правилником није регулисано примењиваће се одредбе Закона о основама система образовања и васпитања и Посебног колективног уговора за запослене у основним и средњим школама и домовима ученика, као и подзаконских аката донетих на основу наведених закона.

**Члан 15.**

Овај Правилник ступа на снагу осмог дана од дана објављивања на огласној табли Школе.

**ПРЕДСЕДНИК ШКОЛСКОГ ОДБОРА**

 **Новица Миљковић**

Овај Правилник је је објављен на огласној табли Школе дана \_\_\_\_\_\_\_ 2021. године, а ступа на снагу 2021. године.